Poliisi ja puolustusvoimat turvaavat presidentti Koiviston hautajaisia torstaina partioimalla satojen viranomaisten voimin ja sulkemalla katuja. Kirkkoon haluavien on syytä varautua turvatarkastukseen.

Poliisi ja puolustusvoimat tekevät yhteistyötä turvallisuuden takaamiseksi presidentti Mauno Koiviston hautajaisissa torstaina, kertoo ylikomisario Heikki Porola.

– Huomioidaan kirkon tapahtuma, Säätytalon tapahtuma ja haudalla tapahtuma erityisesti. Reitillä tietysti myös otetaan huomioon, että tilaisuus olisi arvokas, mutta turvallinen, Porola sanoo Ilta-Sanomille.

Poliisi varmistaa, että hautajaissaattueen reitillä on tarpeeksi viranomaisia ja yleisö on eristettynä.

Puolustusvoimat antaa poliisille virka-apua. Porolan mukaan reitin varrelle tulee muun muassa varusmiehiä.

– Poliiseja tulee satoja ja sotilaita satoja, Porola kertoo.

Hautajaissaattueen reitti eristetään ja katuja suljetaan, kertoo Helsingin rakennusviraston tekninen asiantuntija Reijo Alaoja.

– On varmistettu, ettei esimerkiksi kuorma-autolla pääse ajamaan näille kaduille. Kaikki hautajaisreitille tulevat kadut suljetaan raskailla esteillä tai kuorma-autoilla, Alaoja kertoo Ilta-Sanomille.

Porola korostaa, että tapahtuma on historiallinen ja arvokas, ja yleisön odotetaan toimivan sen mukaisesti.

Presidentti Koiviston hautajaisiin on kutsuttu yli 500 kutsuvierasta. Helsingin tuomiokirkossa järjestettävä tilaisuus on kaikille avoin, joten paikalle odotetaan paljon ihmisiä.

– Yli puolet kirkkoväestä täyttyy kutsuvieraista, ja niin sanotut sivulaidat on varattu seurakuntalaisille. Kirkkoon tuleville tehdään turvatarkastus, Porola kertoo.

Näin varaudut, jos menet paikalle

Porola kehottaa kirkkoon haluavia ihmisiä olemaan ajoissa paikalla, ja jättämään päällystakit ja kantamukset kotiin. Kirkon ovet avataan kello 11.30.

– Hyvissä ajoin kannattaa olla paikalla, ja on hyvä varautua, että tilaisuus kestää noin kahdesta kolmeen tuntiin, Porola kertoo.

Hän neuvoo myös hautajaissaattuetta seuraavia olemaan ajoissa paikalla, jos haluaa hyvän näkyvyyden saattueeseen. Paras näkyvyys on hänen mukaansa Senaatintorin ja Kauppatorin liepeillä, mutta saattuetta on mahdollista seurata koko matkan ajan.

Yksityisautoilua kannattaa välttää koko Helsingin keskustan alueella torstaina.

Hautajaissaattue kulkee Tuomiokirkolta Helsingin keskustan läpi Hietaniemen hautausmaalle Valtioneuvoston linnan, Säätytalon ja Presidentinlinnan kautta.